GA Iris Oifigiúill an Aontais Eorpaigh C NaN/46

COMHSHEASAMH (CE) Uimh. 7/2009

a ghlac an Chomhairle an 9 Eanáir 2009

chun go nglacfaí Rialachán (CE) Uimh. …/2009 ó Pharlaimint na hEorpa agus ón gComhairle … maidir le comhrialacha le haghaidh rochtana ar an margadh idirnáisiúnta tarlaithe de bhóthar (athmhúnlú)

(Téacs atá ábhartha maidir leis an LEE)

(2009/C 62 E/03)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ag bunú an Chomhphobail Eorpaigh, agus go háirithe Airteagal 71 de,

Ag féachaint don togra ón gCoimisiún,

Ag féachaint don tuairim ón gCoiste Eacnamaíoch agus Sóisialta (1),

Tar éis dóibh dul i gcomhairle dó le Coiste na Réigiún,

Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh (2),

De bharr an mhéid seo a leanas:

(1) Beifear ag déanamh roinnt athruithe substainteacha ar Rialachán (CEE) Uimh. 881/92 ón gComhairle an 26 Márta 1992 maidir le rochtain ar an margadh in iompar earraí de bhóthar laistigh den Chomhphobal go críoch Bhallstáit nó uaidh nó ag gabháil trí chríoch Bhallstáit amháin nó níos mó ná críoch Bhallstáit amháin (3), ar Rialachán (CEE) Uimh. 3118/93 ón gComhairle an 25 Deireadh Fómhair 1993 ag leagan síos na gcoinníollacha faoina bhféadfaidh iompróirí neamhchónaitheacha seirbhísí náisiúnta iompair tharlaithe de bhóthar a oibriú laistigh de Bhallstát (4) agus ar Threoir 2006/94/CE ó Pharlaimint na hEorpa agus ón gComhairle an 12 Nollaig 2006 maidir le comhrialacha a bhunú do chineálacha áirithe iompair earraí de bhóthar (5). Ar mhaithe leis an tsoiléireacht agus leis an simpliú, ba cheart na Rialacháin sin a athmhúnlú agus a ionchorprú in aon Rialachán amháin.

(2) Is éard a bheidh i gceist le comhbheartas iompair, inter alia, go leagfar síos comhrialacha a bheidh infheidhme i leith rochtana ar an margadh idirnáisiúnta iompair earraí de bhóthar laistigh de chríoch an Chomhphobail, agus go leagfar síos freisin na coinníollacha faoinar féidir le tarlóirí neamhchónaitheacha seirbhísí iompair a oibriú laistigh de Bhallstát. Caithfear na rialacha sin a leagan síos ar dhóigh a rannchuideoidh le hoibriú réidh an mhargaidh iompair idirnáisiúnta.

(3) Chun réim cuimsitheach a áirithiú maidir le tarlú idirnáisiúnta de bhóthar ar fud an Chomhphobail ba cheart go mbeadh feidhm ag an Rialachán seo maidir leis an iompar idirnáisiúnta uile ar chríoch an Chomhphobail. Tá iompar ó na Ballstáit chuig tríú tíortha folaithe a bheag nó a mhór ag comhaontuithe déthaobhacha idir na Ballstáit agus na tríú tíortha sin. Dá thairbhe sin, níor cheart go mbeadh feidhm ag an Rialachán seo maidir leis an gcuid sin den turas laistigh de chríoch Bhallstát an luchtaithe nó an fholmhaithe fad fad is nach mbeidh na comhaontuithe idir an Comhphobal agus na tríú tíortha lena mbaineann tugtha chun críche. Ba cheart feidhm a bheith aige, áfach, laistigh de Bhallstát a thrasnaítear san idirthuras.

(4) Tugann bunú comhbheartais iompair le tuiscint go mbainfear gach srian in éadan an duine a sholáthraíonn na seirbhísí iompair atá i gceist ar fhorais a náisiúntachta nó de bhrí go bhfuil sé bunaithe i mBallstát seachas an Ballstát ina mbeidh na seirbhísí le cur ar fáil.

(5) Chun é sin a bhaint amach ar dhóigh réidh sholúbtha, ba cheart go ndéanfaí foráil do chóras cabatáiste idirthréimhseach fad is nach mbeidh comhchuibhiú an mhargaidh iompair de bhóthar curtha i gcrích.

(6) Faoi Threoir 2006/94/CE, tá líon áirithe cineálacha iompair díolmhaithe ó údarú an Chomhphobail agus ó aon údarú iompair eile. Laistigh den chreat maidir le heagrú an mhargaidh dá bhforáiltear sa Rialachán seo, caithfear córas díolmhaithe ón gceadúnas Comhphobail agus ó aon údarú iompair eile a choinneáil do roinnt de na cineálacha iompair sin, mar gheall ar a nádúr speisialta.

(7) Faoi Threoir 2006/94/CE, tá iompar earraí le feithiclí ar idir 3,5 tonna agus 6 tonna a meáchan ualaithe uasta díolmhaithe ón gceanglas maidir le ceadúnas Comhphobail. Tá feidhm ag rialacha Comhphobail i réimse an iompair earraí de bhóthar, áfach, go ginearálta maidir le feithiclí ar mó a meáchan ualaithe uasta ná 3,5 tonna. Dá bhrí sin, ba cheart forálacha an Rialacháin seo a ailíniú le raon feidhme ginearálta rialacha an Chomhphobail maidir le hiompar de bhóthar agus ní ceart díolúine a chur ar fáil ach d'fheithiclí ar 3,5 tonna a meáchan ualaithe uasta.

(8) Ba cheart sealbhú ceadúnas Comhphobail a bheith mar choinníoll d'iompar idirnáisiúnta earraí de bhóthar. Ba cheart go mbeadh ceangal ar tharlóirí cóip dhílis dheimhnithe den cheadúnas Comhphobail a iompar ar bord a gcuid feithiclí d'fhonn rialuithe éifeachtacha ag údaráis forghníomaithe, go háirithe iadsan a dhéantar lasmuigh den Bhallstát ina bhfuil an tarlóir bunaithe, a éascú. Chuige sin, is gá sonraíochtaí níos mionsonraithe a leagan síos maidir le leagan amach agus le gnéithe eile den cheadúnas Comhphobail agus de na cóipeanna deimhnithe.

(9) Ba cheart na coinníollacha lena rialaítear eisiúint agus tarraingt siar ceadúnas Comhphobail agus na cineálacha iompair lena mbaineann siad, a dtréimhsí bailíochta agus na rialacha mionsonraithe maidir lena n-úsáid a chinneadh.

(10) Ba cheart freisin fianú maidir le tiománaí a chur ar bun lena cheadú do Bhallstáit a sheiceáil go héifeachtúil an bhfuil tiománaithe ó thríú tíortha fostaithe de réir dlí nó an bhfuil siad ar láimh ag an tarlóir atá freagrach as oibríocht iompair faoi leith.

(11) Ba cheart go gceadófaí do tharlóirí ar sealbhóirí ceadúnas Comhphobail dá bhforáiltear sa Rialachán seo iad agus do tharlóirí atá údaraithe catagóirí áirithe de sheirbhísí tarlaithe idirnáisiúnta a oibriú, seirbhísí iompair náisiúnta a sheoladh laistigh de Bhallstát ar bhonn sealadach, gan oifig chláraithe ná bunaíocht eile a bheith acu ann. Nuair a dhéanfar oibríochtaí cabatáiste den chineál sin, ba cheart go mbeidís faoi réir reachtaíocht an Chomhphobail, amhail Rialachán (CE) Uimh. 561/2006 ó Pharlaimint na hEorpa agus ón gComhairle an 15 Márta 2006 maidir le comhchuibhiú reachtaíochta sóisialta áirithe a bhaineann le hiompar de bhóthar (6) agus faoi réir an dlí náisiúnta atá i bhfeidhm i limistéir áirithe sa Bhallstát aíochta.

(12) Ba cheart forálacha a ghlacadh chun go bhféadfar gníomhú i gcás ina mbeidh suaitheadh tromchúiseach sna margaí iompair a ndéanfar difear dóibh. Chun na críche sin is gá nós imeachta cinnteoireachta iomchuí a thabhairt isteach agus na sonrái staidrimh atá riachtanach a bhailiú.

(13) Gan dochar d'fhorálacha an Chonartha maidir le ceart bunaíochta, is éard atá i gceist le hoibríochtaí cabatáiste go soláthraíonn tarlóirí seirbhísí laistigh de Bhallstát nach bhfuil siad bunaithe ann agus ní ceart iad a thoirmeasc a fhad is nach ndéanfaí iad ar bhealach a chruthódh gníomhaíocht bhuan nó leanúnach laistigh den Bhallstát sin. Chun cabhrú le forghníomhú an cheanglais seo, ba cheart go gcuirfí teorainn ar mhinicíocht na ngníomhaíochtaí cabatáiste agus ar an tréimshe ina bhféadfaí iad a dhéanamh. Bhíodh seirbhísí iompair náisiúnta den chineál sin ceadaithe ar bhonn sealadach san am atá caite. I gcleachtadh, bhí sé deacair a fháil amach cé na seirbhísí a bhí ceadaithe. Dá bhrí sin, tá gá le rialacha a bheidh soiléir agus infhorghníomhaithe go héasca.

(14) Beidh feidhm maidir le gnóthais iompair a bhfuil oibríocht chabatáiste á cur i gcrích acu ag forálacha Threoir 96/71/CE ó Pharlaimint na hEorpa agus ón gComhairle an 16 Nollaig 1996 maidir le hoibrithe a phostú faoi chuimsiú seirbhísí a sholáthar (7).

(15) D'fhonn rialuithe éifeachtúla a fheidhmiú ar oibríochtaí cabatáiste, ba cheart go mbeadh, ar a laghad, rochtain ag údaráis forghíomhaithe na mBallstát aíochta ar shonraí ó nótaí coinsíneachta agus ón trealamh taifeadta, i gcomhréir le Rialachán (CEE) 3821/85 ón gComhairle an 20 Nollaig 1985 maidir le trealamh taifeadta in iompar de bhóthar (8).

(16) Ba cheart go dtabharfadh na Ballstáit cabhair fhrithpháirteach dá chéile ar mhaithe le cur i bhfeidhm fónta an Rialacháin seo.

(17) Ba cheart foirmiúlachtaí riaracháin a laghdú a mhéid is féidir gan na rialuithe agus na pionóis lena ráthaítear cur i bhfeidhm cuí agus cur i ngníomh éifeachtach an Rialacháin seo a thréigean. Chun na críche sin, ba cheart na rialacha láithreacha a bhaineann le tarraingt siar ceadúnais Chomhphobail a shoiléiriú agus a neartú. Ba cheart na rialacha reatha a oiriúnú chun go bhféadfaí smachtbhannaí éifeachtacha a fhorchur i gcás sáruithe tromchúiseacha a dhéantar i mBallstát aíochta. Ba cheart go mbeadh na pionóis neamh-idirdhealaitheach agus go mbeadh siad i gcomhréir le tromchúis na sáruithe. Ba cheart go bhféadfaí achomharc a dhéanamh i leith aon phionóis a fhorchuirtear.

(18) Ba cheart go ndéanfadh na Ballstáit na sáruithe tromchúiseacha go léir a dhéanfaidh tarlóirí agus is bun le forchur pionóis a thaifeadadh ina gclár náisiúnta leictreonach gnóthas iompair de bhóthar.

(19) D'fhonn an malartú faisnéise idir údaráis náisiúnta a éascú agus a neartú, ba cheart do Bhallstáit an fhaisnéis ábhartha a mhalartú trí na pointí teagmhála náisiúnta arna mbunú de bhun Rialachán (CE) Uimh. …/2009 ó Pharlaimint na hEorpa agus ón gComhairle an … lena mbunaítear comhrialacha maidir leis na coinníollacha a bheidh le comhlíonadh chun gairm an oibreora iompair de bhóthar a chleachtadh (9).

(20) Ba cheart na bearta is gá chun an Rialachán seo a chur i ngníomh a ghlacadh i gcomhréir le Cinneadh 1999/468/CE ón gComhairle an 28 Meitheamh 1999 ag leagan síos na nósanna imeachta maidir le feidhmiú na gcumhachtaí cur chun feidhme arna dtabhairt don Choimisiún (10).

(21) Go háirithe, ba cheart go dtabharfaí de chumhacht don Choimisiún Iarscríbhinn I, Iarscríbhinn II agus Iarscríbhinn III den Rialachán seo a oiriúnú d'ascnamh teicniúil. Ós rud é go bhfuil raon feidhme ginearálta ag na bearta sin agus gur le haghaidh eilimintí neamhriachtanacha den Rialachán seo a leasú a cheapfar iad, ba cheart iad a ghlacadh i gcomhréir leis an nós imeachta rialúcháin lena ngabhann grinnscrúdú agus dá bhforáiltear in Airteagal 5a de Chinneadh 1999/468/CE.

(22) Ba cheart do na Ballstáit na bearta is gá a ghlacadh chun an Rialachán seo a chur chun feidhme, go háirithe i dtaca le pionóis a bheadh éifeachtach, comhréireach agus athchomhairleach.

(23) Ó tharla nach féidir leis na Ballstáit cuspóir an Rialacháin seo, eadhon réim cuimsitheach a áirithiú maidir le tarlú idirnáisiúnta de bhóthar ar fud an Chomhphobail, a bhaint amach go leordhóthanach agus gur fearr dá bhrí sin, ar mhaithe le fairsinge agus iarmhairtí an Rialacháin, is féidir é a bhaint amach ar leibhéal an Chomhphobail, féadfaidh an Comhphobal bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh. I gcomhréir le prionsabal na comhréireachta, mar a leagtar amach san Airteagal sin é, ní théann an Rialachán seo thar a bhfuil riachtanach chun an cuspóir sin a bhaint amach.

TAR ÉIS AN RIALACHÁN SEO A GHLACADH:

CAIBIDIL I

FORÁLACHA GINEARÁLTA

Airteagal 1

Raon Feidhme

1. Beidh feidhm ag an Rialachán seo i leith iompair idirnáisiúnta earraí de bhóthar ar fruiliú nó ar luaíocht le haghaidh turas a dhéanfar laistigh de chríoch an Chomhphobail.

2. I gcás iompair ó Bhallstát chuig tríú tír agus vice versa, beidh feidhm ag an Rialachán seo maidir leis an gcuid sin den turas ar chríoch aon Bhallstáit arna trasnú in idirthuras. Ní bheidh feidhm aige i leith na coda sin den turas a dhéanfar ar chríoch Bhallstát an luchtaithe nó an fholmhaithe, a fhad agus nach bhfuil an comhaontú is gá idir an Comhphobal agus an tríú tír lena mbaineann tugtha chun críche.

3. Ag feitheamh ar chur i gcrích na gcomhaontuithe dá dtagraítear i mír 2, ní dhéanfaidh an Rialachán seo difear:

(a) d'fhorálacha a bhaineann le hiompar ó Bhallstát chuig tríú tír agus vice versa agus a áirítear i gcomhaontuithe déthaobhacha arna gcomhaontú ag Ballstáit leis na tríú tíortha sin;

(b) d'fhorálacha a bhaineann le hiompar ó Bhallstát chuig tríú tír agus vice versa agus a áirítear i gcomhaontuithe déthaobhacha arna gcomhaontú idir Ballstáit a cheadaíonn luchtú agus díluchtú i mBallstát ag tarlóirí nach bhfuil bunaithe sa Bhallstát sin, faoi údaraithe déthaobhacha nó faoi shocruithe léirscaoilte.

4. Beidh feidhm ag an Rialachán seo maidir leis an iompar náisiúnta earraí de bhóthar a dhéanann tarlóir neamhchónaitheach ar bhonn sealadach dá bhforáiltear i gCaibidil III.

5. Ní bheidh feidhm ag an Rialachán seo maidir leis na cineálacha iompair seo a leanas ná maidir le turais neamhualaithe a dhéantar i gcomhar leis an iompar sin:

(a) iompar poist mar sheirbhís uilíoch;

(b) iompar feithiclí a ndearnadh damáiste dóibh nó a chlis;

(c) iompar earraí i mótarfheithiclí nach mó ná 3,5 tona a meáchan ualaithe uasta ceadaithe, lena n-áirítear leantóirí;

(d) iompar earraí i mótarfheithiclí ar choinníoll go gcomhlíontar na coinníollacha a leanas: (i) is leis an ngnóthas na hearraí nó is é an gnóthas a dhíol, a cheannaigh, a lig amach ar fruiliú nó a d'fhruiligh, a chuir ar fáil, a bhain, a phróiseáil nó a dheisigh iad; (ii) is é cuspóir an turais earraí a iompar go dtí an gnóthas agus ón ngnóthas nó iad a bhogadh laistigh nó taobh amuigh den ghnóthas ar mhaithe lena riachtanais féin; (iii) is iad pearsanra atá fostaithe ag an ngnóthas nó a chuirtear ar láimh don ghnóthas faoi oibleagáid chonarthach a thiománfaidh mótarfheithiclí a úsáidtear le haghaidh iompar den sórt sin; (iv) tá na mótarfheithiclí a iompraíonn na hearraí faoi úinéireacht an ghnóthais, ceannaithe aige ar théarmaí iarchurtha nó fruilithe aige ar choinníoll, más amhlaidh an cás is deireannaí a luaitear, go gcomhlíonann siad coinníollacha Threoir 2006/1/CE ó Pharlaimint na hEorpa agus ón gComhairle an 18 Eanáir 2006 maidir le húsáid feithiclí atá fruilithe gan tiománaithe chun earraí a iompar de bhóthar (11); agus (v) níl san iompar sin ach gníomh coimhdeach i dtaca le mórghníomhaíochtaí an ghnóthais.

(e) iompar táirgí, gléasanna agus trealamh leighis agus earraí eile leighis a mbíonn call leo le haghaidh cóir leighis i gcás faoisimh éigeandála, go háirithe i gcás tubaistí nádúrtha.

Ní bheidh feidhm ag pointe (d)(iv) den chéad fhomhír maidir le húsáid feithicle ionadaí le linn cliseadh gearr ar an bhfeithicil a mbaintear úsáid aisti de ghnáth.

6. Ní dhéanfaidh forálacha mhír 5 difear do na coinníollacha faoina n-údaraíonn aon Bhallstát dá náisiúnaigh féin dul i mbun na ngníomhaíochtaí dá dtagraítear sa mhír sin.

Airteagal 2

Sainmhínithe

Chun críocha an Rialacháin seo:

1) ciallaíonn ‘feithicil’ mótarfheithicil arna clárú i mBallstát nó cónasc feithiclí cúpláilte a bhfuil an chuid is mótarfheithicil de ar a laghad cláraithe i mBallstát agus a mbaintear úsáid astu go heisiach le haghaidh iompar earraí;

2) ciallaíonn ‘iompar idirnáisiúnta’: (a) turas ualaithe a dhéanann feithicil a bhfuil a pointe tosaigh agus a pointe ceann scríbe in dhá Bhallstát éagsúla, le hidirthuras nó gan idirthuras trí Bhallstát nó trí thríú tír amháin nó níos mó; (b) turas ualaithe a dhéanann feithicil ó Bhallstát chuig tríú tír ná vice versa, le hidirthuras nó gan idirthuras trí Bhallstát nó trí thríú tír amháin nó níos mó; (c) turas ualaithe a dhéanann feithicil idir tríú tíortha, le hidirthuras trí chríoch Bhallstáit amháin nó níos mó; nó (d) turas neamhualaithe i gcomhar le hiompar dá dtagraítear i bpointe (a), i bpointe (b) agus i bpointe (c);

3) ciallaíonn ‘Ballstát aíochta’ Ballstát ina n-oibríonn tarlóir seachas Ballstát bunaíochta an tarlóra;

4) ciallaíonn ‘tarlóir neamhchónaitheach’ gnóthas tarlaithe bóthair a oibríonn i mBallstát aíochta;

5) ciallaíonn ‘tiománaí’ aon duine a thiomáineann an fheithicil fiú más ar feadh tréimhse gearr é, nó a iompraítear i bhfeithicil mar chuid dá dhualgais le go mbeidh fáil air mar thiománaí más gá;

6) ciallaíonn ‘oibríochtaí cabatáiste’ iompar náisiúnta ar fruiliú nó ar luaíocht a dhéantar ar bhonn sealadach i mBallstát aíochta;

7) ciallaíonn ‘sárú tromchúiseach ar reachtaíocht Chomhphobail maidir le hiompar de bhóthar’ sárú a bhféadfaí dea-cháil a chailliúint dá dheasca de réir Airteagal 6(1) agus Airteagal (2) de Rialachán (CE) Uimh. …/2009 agus/nó ar an gceadúnas Comhphobail a tharraingt siar go sealadach nó go buan dá dheasca.

CAIBIDIL II

IOMPAR IDIRNÁISIÚNTA

Airteagal 3

Prionsabal ginearálta

Is faoi réir ceadúnais Chomhphobail a bheith ag an tiománaí agus, más náisiúnach an tiománaí de thríú tír, i dteannta fianaithe tiománaí, a dhéantar iompar idirnáisiúnta.

Airteagal 4

Ceadúnas Comhphobail

1. Déanfaidh Ballstát an ceadúnas Comhphobail a eisiúint, de réir an Rialacháin seo, chuig tarlóir ar bith a iompraíonn earraí de bhóthar ar fruiliú nó ar luaíocht agus:

(a) atá bunaithe sa Bhallstát sin i gcomhréir le reachtaíocht Chomhphobail agus i gcomhréir le reachtaíocht náisiúnta an Bhallstáit sin; agus

(b) atá i dteideal iompar idirnáisiúnta earraí de bhóthar a dhéanamh i mBallstát na bunaíochta, i gcomhréir le reachtaíocht Chomhphobail agus i gcomhréir le reachtaíocht náisiúnta an Bhallstáit sin i dtaca le ligean isteach do ghairm an oibreora tarlaithe de bhóthar chun iompar idirnáisiúnta earraí de bhóthar a dhéanamh.

2. Déanfaidh údaráis inniúla an Bhallstáit bhunaíochta an ceadúnas Comhphobail a eisiúint ar feadh tréimhsí inathnuaite nach faide ná deich mbliana.

Fanfaidh ceadúnais Chomhphobail agus cóipeanna deimhnithe díobh arna n-eisiúint roimh dháta chur i bhfeidhm an Rialacháin seo bailí go dtí a ndáta éaga.

Déanfaidh an Coimisiún tréimhse bailíochta an cheadúnais Chomhphobail a oiriúnú don dul chun cinn teicniúil, go háirithe na cláir leictreonacha náisiúnta de ghnóthais iompair de bhóthar dá bhforáiltear in Airteagal 16 de Rialachán (CE) Uimh. …/2009. Na bearta sin gur chun eilimintí neamhriachtanacha den Rialachán seo a leasú a cheapfar iad, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 15(2).

3. Eiseoidh an Ballstát bunaíochta bunchóip an cheadúnais Chomhphobail don sealbhóir, ar bunchóip í a choinneoidh an tarlóir, agus beidh líon na gcóipeanna dílse deimhnithe i gcomhréir le líon na bhfeithiclí atá ar láimh shealbhóir an cheadúnais Chomhphobail, bíodh na feithiclí sin faoi úinéireacht iomlán nó, mar shampla faoi réir conartha fruilcheannaigh, fruilithe nó léasaithe.

4. Freagróidh an ceadúnas Comhphobail agus na cóipeanna dílse deimhnithe de don mhúnla a leagtar amach in Iarscríbhinn II, ina leagtar síos freisin na coinníollacha lena rialaítear a úsáid. Beidh ar a laghad dhá cheann de na gnéithe slándála a liostaítear in Iarscríbhinn I ann.

Déanfaidh an Coimisiún Iarscríbhinn I agus Iarscríbhinn II a oiriúnú don ascnamh teicniúil. Na bearta sin gur le haghaidh eilimintí neamhriachtanacha den Rialachán seo a leasú a cheapfar iad, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 15(2).

5. Beidh séala an údaráis eisiúna mar aon le síniú agus sraithuimhir ar an gceadúnas Comhphobail agus ar na cóipeanna dílse deimhnithe de. Déanfar sraithuimhir an cheadúnais Chomhphobail agus sraithuimhreacha na gcóipeanna dílse deimhnithe de a thaifeadadh sa chlár leictreonach náisiúnta de ghnóthais iompair de bhóthar mar chuid de na sonraí a bhaineann leis an tarlóir.

6. Is in ainm an tarlóra a eiseofar an ceadúnas Comhphobail agus beidh sé neamh-inaistrithe. Coinneofar cóip dhílis dheimhnithe den cheadúnas Comhphobail i ngach ceann d'fheithiclí an tarlóra agus tíolacfar é ar iarratas ó aon oifigeach cigireachta údaraithe.

I gcás cónasc feithiclí cúpláilte, beidh an chóip dhílis dheimhnithe ag gabháil leis an mótarfheithicil. Cumhdóidh sé an cónasc feithiclí cúpláilte fiú mura bhfuil an leantóir nó an leathleantóir cláraithe nó údaraithe chun na bóithre a úsáid in ainm shealbhóir an cheadúnais nó i gcás ina mbeidh sé cláraithe nó údaraithe chun na bóithre i mBallstát eile a úsáid.

Airteagal 5

Fianú maidir le tiománaí

1. Eiseoidh Ballstát fianú maidir le tiománaí i gcomhréir leis an Rialachán seo d'aon tarlóir:

(a) ar sealbhóir ceadúnais Chomhphobail é nó í; agus

(b) a dhéanann, sa Bhallstát sin, tiománaí a fhostú go dleathach nach náisiúnach de Bhallstát é nó nach cónaitheoir fadtéarma é de réir bhrí Threoir 2003/109/CE ón gComhairle an 25 Samhain 2003 maidir le stádas náisiúnach tríú tíortha ar cónaitheoirí fadtéarmacha iad (12) nó a úsáideann tiománaí go dleathach nach náisiúnach de Bhallstát é nó nach cónaitheoir fadtéarma é de réir bhrí Threoir 2003/109/CE a chuirtear ar láimh an tarlóra sin i gcomhréir leis na coinníollacha fostaíochta agus oiliúna gairmiúla atá leagtha síos sa Bhallstát sin: (i) le dlíthe, le rialacháin nó le forálacha riaracháin, agus, mar is iomchuí, (ii) le comhaontuithe comhchoiteanna, i gcomhréir leis na rialacha atá infheidhme sa Bhallstát sin.

2. Eiseoidh údaráis inniúla Bhallstát bunaíochta an tarlóra fianú maidir le tiománaí ar iarratas ó shealbhóir an cheadúnais Chomhphobail le haghaidh gach tiománaí nach náisiúnach é de Bhallstát ná nach cónaitheoir fadtéarma é de réir bhrí Threoir 2003/109/CE agus atá fostaithe go dleathach ag an tarlóir sin, nó le haghaidh gach tiománaí nach náisiúnach de Bhallstát é ná nach cónaitheoir fadtéarma é de réir bhrí na Treorach sin agus a chuirtear ar láimh an tarlóra sin. Deimhneofar i ngach fianú maidir le tiománaí go bhfuil an tiománaí atá ainmnithe ann fostaithe i gcomhréir leis na coinníollacha a leagtar síos i mír 1.

3. Freagróidh fianú tiománaí don mhúnla a leagtar amach in Iarscríbhinn III. Beidh ar a laghad dhá cheann de na gnéithe slándála a liostaítear in Iarscríbhinn I ann.

4. Déanfaidh an Coimisiún Iarscríbhinn III a oiriúnú don ascnamh teicniúil. Na bearta sin gur le haghaidh eilimintí neamhriachtanacha den Rialachán seo a leasú a cheapfar iad, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 15(2).

5. Beidh séala an údaráis eisiúna mar aon le síniú agus sraithuimhir ar fhianú tiománaí agus ar na cóipeanna deimhnithe de. Féadfar sraithuimhir fhianú an tiománaí a thaifead sa chlár leictreonach náisiúnta de ghnóthais iompair de bhóthar mar chuid de na sonraí a bhaineann leis an tarlóir a chuirfidh ar láimh é don tiománaí a ainmneofar ann.

6. Is é an tarlóir a bheidh ina úinéir ar fhianú an tiománaí agus is é a chuirfidh ar láimh an tiománaí atá ainmnithe ann é nuair a thiomáineann an tiománaí sin feithicil ag baint úsáide as ceadúnas Comhphobail arna eisiúint don tarlóir sin. Coinneofar ag áitreabh an tarlóra cóip dhílis dheimhnithe d'fhianú an tiománaí, ar fianú é a bheidh eisithe ag údaráis inniúla Bhallstát bunaíochta an tarlóra. Ní mór fianú maidir leis an tiománaí a thíolacadh ar iarratas ó aon oifigeach cigireachta údaraithe.

7. Eiseofar fianú maidir le tiománaí ar feadh tréimhse a bheidh le cinneadh ag Ballstát a eisithe faoi réir uastréimhse bailíochta chúig bliana. Fanfaidh fianuithe tiománaí arna n-eisiúint roimh dháta chur i bhfeidhm an Rialacháin seo bailí go dtí a ndáta éaga.

Ní bheidh fianú maidir le tiománaí bailí ach a fhad is a chomhlíontar na coinníollacha faoinar eisíodh é. Glacfaidh na Ballstáit na bearta is iomchuí chun a chinntiú go dtabharfaidh an tarlóir an fianú ar ais do na húdaráis eisiúna láithreach mura gcomhlíontar na coinníollacha sin a thuilleadh.

Airteagal 6

Fíorú coinníollacha

1. Aon uair a chuirtear iarratas isteach ar cheadúnas Comhphobail nó aon uair a chuirtear iarratas isteach le haghaidh athnuachan ar cheadúnas Comhphobail i gcomhréir le hAirteagal 4(2), fíoróidh údaráis inniúla an Bhallstáit bhunaíochta cibé an gcomhlíonann an tarlóir na coinníollacha a leagtar síos in Airteagal 4(1) nó an leanann sé dá gcomhlíonadh.

2. Fíoróidh údaráis inniúla an Bhallstáit bunaíochta go tráthrialta, trí sheiceálacha a dhéanamh gach bliain a fholóidh ar a laghad 20 % de na fianuithe tiománaí bailí a eiseofar sa Bhallstát sin, an gcomhlíontar na coinníollacha dá dtagraítear in Airteagal 5(1) faoina mbeidh fianú maidir le tiománaí eisithe go fóill.

Airteagal 7

Diúltú ceadúnas Comhphobail agus fianuithe tiománaí agus iad a tharraingt siar

1. Mura gcomhlíontar na coinníollacha arna leagan síos in Airteagal 4(1) nó iadsan dá dtagraítear in Airteagal 5(1), diúltóidh údaráis inniúla an Bhallstáit bhunaíochta iarratas ar cheadúnas Chomhphobail a eisiúint nó a athnuachan nó fianú maidir le tiománaí a eisiúint, trí chinneadh réasúnaithe.

2. Tarraingeoidh na húdaráis inniúla ceadúnas Comhphobail nó fianú maidir le tiománaí siar:

(a) mura gcomhlíonann an sealbhóir na coinníollacha arna leagan síos in Airteagal 4(1) nó iadsan dá dtagraítear in Airteagal 5(1) a thuilleadh, nó

(b) má chuir an sealbhóir faisnéis mhícheart ar fáil maidir leis an iarratas ar cheadúnas Comhphobail nó ar fhianú tiománaí.

CAIBIDIL III

CABATÁISTE

Airteagal 8

Prionsabal ginearálta

1. Beidh aon tarlóir ar fruiliú nó ar luaíocht, ar sealbhóir ceadúnais Chomhphobail é agus a bhfuil fianú maidir le tiománaí ag a thiománaí más náisiúnach tríú tír an té sin, i dteideal, faoi na coinníollacha arna leagan síos sa Chaibidil seo, oibríochtaí cabatáiste a dhéanamh.

2. A luaithe a bheidh earraí a iompraíodh i gcúrsa an iompair idirnáisiúnta seachadta beidh sé ceadaithe do tharlóirí dá dtagraítear i mír 1 trí oibríocht chabatáiste ar a mhéid a dhéanamh leis an bhfeithicil céanna, nó más de chonasc cúpláilte í an fheithicil, an chuid is motarfheithicil í den fheithicil chéanna, i ndiaidh iompair idirnáisiúnta ó Bhallstát eile nó ó thríú tír go dtí an Ballstát aíochta. Laistigh de sheacht lá ón ndíluchtú deireanach sa Bhallstát aíochta i gcúrsa an iompair idirnáisiúnta isteach a tharlóidh an díluchtú deireanach roimh fhágáil an Bhallstáit aíochta i gcúrsa oibríocht chabatáiste.

Laistigh den teorainn ama dá dtagraítear sa chéad fomhír, féadfaidh tarlóirí cuid de na hoibríochtaí cabatáiste nó na hoibríochtaí cabatáiste uile a cheadaítear faoin bhfomhír sin a chur i gcrích in aon Bhallstát faoin gcoinníoll go mbeidh siad teoranta go hoibríocht chabatáiste amháin i ngach Ballstát laistigh de thrí lá tar éis na hiontrála neamhualaithe i gcríoch an Bhallstáit sin.

3. Ní mheastar seirbhísí tarlaithe náisiúnta de bhóthar arna ndéanamh sa Bhallstát aíochta ag tarlóir neamhchónaitheach a bheith i gcomhréir leis an Rialachán seo ach amháin má tá an tarlóir in ann fianaise shoiléir a thabhairt faoin iompar idirnáisiúnta ar tháinig sé chomh fada leis an mBallstát aíochta ina chúrsa agus faoi gach oibríocht chabatáiste ina dhiaidh sin arna cur i gcrích sa Bhallstát aíochta.

Le haghaidh gach oibríochta, cuimseoidh an fhianaise dá dtagraítear sa chéad fhomhír na mionsonraí seo a leanas:

(a) ainm, seoladh agus síniú an tseoltóra;

(b) ainm, seoladh agus síniú an tarlóra;

(c) ainm agus seoladh an choinsíní chomh maith lena shíniú agus dáta an tseachadta a luaithe a sheachadfar na hearraí;

(d) an áit agus an dáta ar gabhadh seilbh ar na hearraí agus an áit a bhí sainithe le haghaidh an tseachadta;

(e) an cur síos sa teanga choitianta ar chineál na n-earraí agus ar mhodh a bpacála, agus, i gcás earraí contúirteacha, an cur síos orthu a bhfuil seanaithne air chomh maith le líon na bpacáistí agus na marcanna agus na huimhreacha speisialta a ghabhann leo;

(f) ollmheáchan na n-earraí nó a gcainníocht arna sloinneadh ar bhealach eile;

(g) uimhirphlátaí na mótarfheithicle agus an leantóra.

4. Ceadaítear d'aon tarlóir atá i dteideal i mBallstát na bunaíochta, i gcomhréir le reachtaíocht an Bhallstáit sin, na hoibríochtaí tarlaithe de bhóthar arna sonrú in Airteagal 1(5)(a), (b) agus (c) a dhéanamh ar fruiliú nó ar luaíocht, faoi na coinníollacha atá leagtha amach sa Chaibidil seo, oibríochtaí cabatáiste den chineál céanna nó oibríochtaí cabatáiste le feithiclí atá sa chatagóir chéanna, de réir mar a bheidh, a chur i gcrích.

5. Ceadófar oibríochtaí cabatáiste faoi chuimsiú na gcineálacha tarlaithe dá dtagraítear in Airteagal 1(5)(d) agus (e) gan srian.

Airteagal 9

Rialacha atá infheidhme i leith oibríochtaí cabatáiste

1. Beidh feidhmíocht oibríochtaí iompar cabatáiste, mura bhforáiltear dá mhalairt sa reachtaíocht Chomhphobail, faoi réir na ndlíthe, na rialachán agus na bhforálacha riaracháin atá i bhfeidhm sa Bhallstát aíochta maidir leis an méid a leanas:

(a) na coinníollacha a rialaíonn an conradh iompair;

(b) meáchain agus toisí na bhfeithiclí bóthair;

(c) na ceanglais a bhaineann le hiompar catagóirí áirithe earraí, go háirithe earraí contúirteacha, bianna meatacha agus ainmhithe beo;

(d) an t-am tiomána agus na tréimhsí sosa;

(e) an cháin bhreisluacha (CBL) ar sheirbhísí iompair.

Féadfaidh na meáchain agus na toisí dá dtagraítear i bpointe (b) den chéad fhomhír dul thar na meáchain agus na toisí is infheidhme i mBallstát bunaíochta an tarlóra, más cuí, ach ní fhéadfaidh siad in imthosca ar bith dul thar na teorainneacha atá leagtha síos ag an mBallstát aíochta le haghaidh tráchta náisiúnta ná dul thar na saintréithe teicniúla dá dtagraítear sna cruthúnais dá dtagraítear in Airteagal 6(1) de Threoir 96/53/CE ón gComhairle an 25 Iúil 1996 ag leagan síos toisí údaraithe uasta sa trácht náisiúnta agus idirnáisiúnta agus na meáchain údaraithe uasta sa trácht idirnáisiúnta le haghaidh feithiclí bóthair áirithe agus iad i gcúrsaíocht laistigh den Chomhphobal (13).

2. Déanfar na dlíthe, na rialacháin agus na forálacha riaracháin dá dtagraítear i mír 1 a chur i bhfeidhm maidir le tarlóirí neamhchónaitheacha faoi na coinníollacha céanna leis na coinníollacha sin a fhorchuirtear ar tharlóirí a bhunaítear sa Bhallstát aíochta, chun cosc a chur ar aon idirdhealú ar fhorais náisiúntachta nó áite bunaíochta.

Airteagal 10

Nós imeachta coimirce

1. I gcás ina mbeidh mór-shuaitheadh ar an margadh náisiúnta iompair i limistéar geografach áirithe, de bharr cabatáiste, nó ina mbeidh an cabatáiste ina chúis leis an suaitheadh sin a bheith níos measa, féadfaidh aon Bhallstát an cheist a chur faoi bhráid an Choimisiúin le go nglacfar bearta coimirce agus soláthróidh sé an fhaisnéis is gá don Choimisiún agus cuirfidh sé ar an eolas é faoi na bearta a bhfuil sé ar intinn aige a ghlacadh maidir le tarlóirí cónaitheacha.

2. Chun críocha mhír 1:

— ciallaíonn ‘mór-shuaitheadh ar an margadh náisiúnta iompair i limistéar geografach áirithe’go bhfuil fadhbanna ann a bhaineann go sonrach leis an margadh sin, a chiallaíonn gur mó an soláthar ná an t-éileamh ann ar bhealach atá tromchúiseach agus a d'fhéadfadh bheith fadtréimhseach, agus a bheadh ina bhagairt do chobhsaíocht airgeadais agus do shláinte líon suntasach tarlóirí,

— ciallaíonn ‘limistéar geografach’ limistéar a chuimsíonn críoch iomlán Bhallstáit nó cuid di nó a shíneann chomh fada le críoch iomlán Ballstát eile nó cuid di.

3. Scrúdóidh an Coimisiún an staid ar bhonn na sonraí ábhartha, go háirithe, agus, tar éis dó dul i gcomhairle leis an gcoiste dá dtagraítear in Airteagal 15(1), cinnfidh sé laistigh de mhí ón iarratas a fháil ón mBallstát an gá nó nach gá bearta coimirce agus, más gá iad, glacfaidh sé iad.

I measc na mbeart sin, féadfar an limistéar sin a eisiamh ó raon feidhme an Rialacháin seo go sealadach.

Na bearta a ghlacfar i gcomhréir leis an Airteagal seo, fanfaidh siad i bhfeidhm go ceann tréimhse nach faide ná sé mhí, agus a bheidh inathnuaite uair amháin faoi n teorainnracha céanna bailíochta.

Cuirfidh an Coimisiún na Ballstáit agus an Chomhairle ar an eolas gan mhoill faoi aon chinneadh a ghlacfar de bhun na míre seo.

4. Má chinneann an Coimisiún bearta coimirce a ghlacadh a bhaineann le Ballstát amháin nó níos mó, beidh sé de cheangal ar údaráis inniúla na mBallstát lena mbaineann bearta a ghlacadh a mbeidh raon feidhme coibhéiseach acu maidir le tarlóirí cónaitheacha agus cuirfidh siad an Coimisiún ar an eolas faoin méid sin. Cuirfear na bearta sin i bhfeidhm ón dáta céanna, ar a dhéanaí, agus a chuirfear i bhfeidhm na bearta coimirce arna nglacadh ag an Coimisiún.

5. Féadfaidh aon Bhallstát cinneadh arna dhéanamh ag an gCoimisiún de bhun mhír 3 a tharchur chun na Comhairle laistigh de 30 lá tar éis é bheith fógartha. Laistigh de 30 lá tar éis an tarchuir sin, nó, i gcás tarchuir ó níos mó ná Ballstát amháin, 30 lá tar éis an chéad tarchuir, féadfaidh an Chomhairle, ag gníomhú di trí thromlach cáilithe, cinneadh difriúil a dhéanamh.

Beidh feidhm ag na teorainneacha bailíochta a leagtar síos sa tríú fomhír de mhír 3 maidir le cinneadh na Comhairle. Beidh sé de cheangal ar údaráis inniúla na mBallstát lena mbaineann bearta a ghlacadh a mbeidh raon feidhme coibhéiseach acu maidir le tarlóirí cónaitheacha agus cuirfidh siad an Coimisiún ar an eolas faoi sin. Mura ndéanfaidh an Comhairle cinneadh laistigh den tréimhse dá dtagraítear sa chéad fhomhír, beidh cinneadh an Choimisiúin ina chinneadh críochnaitheach.

6. I gcás inarb é tuairim an Choimisiúin gur gá síneadh ama a chur leis na bearta dá dtagraítear i mír 3, cuirfidh sé togra faoi bhráid na Comhairle, a dhéanfaidh cinneadh trí thromlach cáilithe.

CAIBIDIL IV

CÚNAMH FRITHPHÁIRTEACH AGUS PIONÓIS

Airteagal 11

Cúnamh frithpháirteach

Tabharfaidh na Ballstáit cúnamh frithpháirteach dá chéile chun cur i bhfeidhm an Rialacháin seo agus an mhonatóireacht air a chinntiú. Malartóidh siad faisnéis trí na pointí teagmhála náisiúnta arna mbunú de bhun Airteagal 17 de Rialachán (CE) Uimh. …/2009.

Airteagal 12

Smachtbhannaí ag an mBallstát bunaíochta i leith sáruithe

1. I gcás sárú tromchúiseach ar reachtaíocht an Chomhphobail maidir le hiompar de bhóthar a dhéanfar nó a fhionnfar in aon Bhallstát, déanfaidh údaráis inniúla Bhallstát bunaíochta an tarlóra a mbeidh na sáruithe sin déanta aige an ghníomhaíocht iomchuí a ghlacadh chun an t-ábhar a shaothrú, ní a bhféadfaidh, inter alia, forchur na bpionós riaracháin seo a leanas leanúint as:

(a) na cóipeanna dílse deimhnithe go léir den cheadúnas Comhphobail nó cuid díobh a tharraingt siar go sealadach nó go buan;

(b) an ceadúnas Comhphobail a tharraingt siar go sealadach nó go buan.

Féadfar na pionóis seo a chinneadh nuair a bheidh an cinneadh críochnaitheach déanta faoin ábhar agus féachfaidh siad dá thromchúisí atá an sárú a rinne sealbhóir an cheadúnais Chomhphobail agus do líon iomlán na gcóipeanna dílse deimhnithe den cheadúnas sin atá ina sheilbh maidir le trácht idirnáisiúnta.

2. I gcás sáraithe thromchúisigh i ndáil le haon mhí-úsáid as fianuithe tiománaí de chineál ar bith, forchuirfidh údaráis inniúla Bhallstát bunaíochta an tarlóra a bhfuil sáruithe den sórt sin déanta aige pionóis iomchuí, amhail:

(a) eisiúint fianuithe tiománaí a chur ar cheal;

(b) fianuithe tiománaí a tharraingt siar;

(c) eisiúint fianuithe tiománaí a chur faoi réir choinníollacha breise chun cosc a chur le mí-úsáid;

(d) na cóipeanna dílse deimhnithe uile den cheadúnas Comhphobail nó cuid díobh a tharraingt siar go sealadach nó go buan;

(e) an ceadúnas Comhphobail a tharraingt siar go sealadach nó go buan.

Féadfar na pionóis seo a chinneadh nuair a bheidh an cinneadh críochnaitheach déanta faoin ábhar agus féachfaidh siad dá thromchúisí atá an sárú a rinne sealbhóir an cheadúnais Chomhphobail.

3. A luaithe is féidir, agus ar a dhéanaí laistigh de dhá mhí, tar éis an chinnidh dheireanaigh maidir leis an ábhar, cuirfidh údaráis inniúla an Bhallstáit bhunaíochta in iúl d'údaráis inniúla an Bhallstáit inar fionnadh an sárú cibé ar forchuireadh na pionóis dá bhforáiltear i mír 1 agus i mír 2 den Airteagal seo agus, más amhlaidh, cé acu a forchuireadh.

Mura bhforchuirtear pionóis den chineál seo, tabharfaidh údaráis inniúla an Bhallstáit bhunaíochta na cúiseanna atá leis sin.

4. Áiritheoidh na húdaráis inniúla go bhfuil na pionóis a fhorchuirfear ar an tarlóir lena mbaineann, san iomlán, comhréireach leis an sárú nó leis na sáruithe ba chúis leis na pionóis, ag cur san áireamh aon phionóis a forchuireadh mar gheall ar an sárú céanna sa Bhallstát inar fionnadh an sárú.

5. Ina theannta sin, féadfaidh údaráis inniúla Bhallstát bunaíochta an tarlóra, de bhun an dlí náisiúnta, imeachtaí a thabhairt in aghaidh an tarlóra os comhair cúirte inniúla nó binse inniúil náisiúnta. Cuirfidh siad in iúl d'údarás inniúil an Bhallstáit aíochta aon chinntí atá déanta chun na críche sin.

6. Cinnteoidh Ballstáit go mbeidh de cheart ag tarlóirí achomharc a dhéanamh in aghaidh aon phionóis riaracháin a fhorchuirfear orthu de bhun an Airteagail seo.

Airteagal 13

Smachtbhannaí ag an mBallstát aíochta i leith sáruithe

1. Má tá na húdaráis inniúla i mBallstát feasach faoi shárú tromchúiseach ar an Rialachán seo nó ar reachtaíocht an Chomhphobail maidir le hiompar de bhóthar is inchurtha i leith tarlóra neamhchónaithigh, cuirfidh an Ballstát a mbeidh an sárú arna fhionnadh laistigh dá chríoch an fhaisnéis seo a leanas faoi bhráid údaráis inniúil Bhallstát bunaíochta an tarlóra a luaithe is féidir agus ar a dhéanaí laistigh de dhá mhí tar éis an chinnidh dheireanaigh ar an ábhar:

(a) cur síos ar an sárú agus ar an dáta agus ar am a dhéanta;

(b) catagóir, cineál agus tromchúis an tsáraithe; agus

(c) na pionóis a forchuireadh agus na pionóis a cuireadh i ngníomh.

Féadfaidh údaráis inniúla an Bhallstáit aíochta a iarraidh ar údaráis inniúla an Bhallstáit ina bhfuil an tarlóir bunaithe pionóis riaracháin a fhorchur i gcomhréir le hAirteagal 12.

2. Gan dochar d'aon ionchúiseamh coiriúil, beidh sé de chumhacht ag údaráis inniúla an Bhallstáit aíochta pionóis a fhorchur ar tharlóir neamhchónaitheach a rinne sáruithe ar an Rialachán seo nó ar reachtaíocht náisiúnta nó ar reachtaíocht Chomhphobail maidir le hiompar de bhóthar ina gcríoch féin le linn oibríocht chabatáiste. Forchuirfidh siad na pionóis ar bhonn neamh-idirdhealaitheach. Féadfaidh na pionóis sin a bheith, inter alia, i bhfoirm rabhaidh, nó, i gcás sáraithe thromchúisigh, i bhfoirm coisc shealadaigh ar iompar cabatáiste ar chríoch an Bhallstáit aíochta ina ndearnadh an sárú.

3. Cinnteoidh na Ballstáit go mbeidh de cheart ag tarlóirí achomharc a dhéanamh in aghaidh aon phionóis riaracháin a fhorchuirfear orthu de bhun an Airteagail seo.

Airteagal 14

Taifead sna cláir leictreonacha náisiúnta

Sáruithe tromchúiseacha ar reachtaíocht Chomhphobail maidir le hiompar de bhóthar a dhéanfaidh tarlóirí a bheidh bunaithe ar a gcríoch agus ba bhun le forchur pionóis in aon Bhallstát mar aon le haon tarraingt siar shealadach nó bhuan den cheadúnas Comhphobail nó den fhíorchóip dheimhnithe de, áiritheoidh na Ballstáit go ndéanfar iad a thaifeadadh i gclár leictreonach náisiúnta na ngnóthas iompair de bhóthar. Fanfaidh taifid sa chlár a bhaineann le ceadúnas Comhphobail a tharraingt siar go sealadach nó go buan sa bhunachar sonraí ar feadh dhá bhliain ón tarraingt siar a dhul in éag nó, i gcás tarraingthe siar ar bhonn sealadach, nó ó dháta na tarraingthe siar, i gcás tarraingthe siar ar bhonn buan.

CAIBIDIL V

CUR CHUN FEIDHME

Airteagal 15

An nós imeachta Coiste

1. Tabharfaidh an coiste a bunaíodh le hAirteagal 18 (1) de Rialachán (CEE) Uimh. 3821/85 cúnamh don Choimisiún.

2. I gcás ina ndéanfar tagairt don mhír seo, beidh feidhm ag Airteagal 5a(1) go (4) agus ag Airteagal 7 de Chinneadh 1999/468/CE, ag féachaint d'fhorálacha Airteagal 8 de.

Airteagal 16

Pionóis

Déanfaidh na Ballstáit na rialacha maidir le pionóis agus a bheidh infheidhme maidir le sáruithe ar fhorálacha an Rialacháin seo a leagan síos, agus glacfaidh siad gach beart is gá chun a chinntiú go ndéantar na pionóis sin a chur chun feidhme. Ní mór go mbeadh na pionóis dá bhforáiltear éifeachtach, comhréireach agus athchomhairleach. Cuirfidh na Ballstáit na forálacha sin in iúl don Choimisiún faoin … (14), agus is iad freisin a chuirfidh in iúl dó a luaithe agus is féidir aon leasú ina dhiaidh sin a dhéanfaidh difear dóibh.

Cinnteoidh na Ballstáit go nglacfar na bearta sin uile gan idirdhealú a dhéanamh maidir le náisiúntacht nó áit bhunaíochta an tarlóra.

Airteagal 17

Tuairisciú

1. Gach dhá bliain, cuirfidh na Ballstáit in iúl don Choimisiún líon na dtarlóirí a raibh ceadúnais Chomhphobail ina seilbh acu an 31 Nollaig an bhliain roimhe sin agus líon na gcóipeanna dílse deimhnithe a fhreagraíonn do na feithiclí a bhí i gcúrsaíocht ag an dáta sin.

2. Cuirfidh na Ballstáit in iúl don Choimisiúin freisin líon na bhfianuithe tiománaí arna n-eisiúint chuig tiománaithe sa bhliain féilire roimhe sin maille le líon na bhfianuithe tiománaí a bhí i gcúrsaíocht ar 31 Nollaig na bliana céanna sin.

3. Tarraingeoidh an Coimisiún suas tuarascáil maidir le staid an mhargaidh Chomhphobail iompair de bhóthair roimh dheireadh 2013. Sa tuarascáil beidh anailís ar staid an mhargaidh, lena n-áirítear meastóireacht ar éifeachtúlacht rialuithe agus ar éabhlóid choinníollacha fostaíochta sa ghairm, maraon le measúnú cibé an bhfuil dul chun cinn déanta maidir le comhchuibhiú na rialacha i réimsí, inter alia, an fhorghníomhaithe agus na muirear ar úsáideoirí bóithre, chomh maith leis an reachtaíocht shóisialta agus sabháilteachta go feadh méid go bhféadfaí oscailt tuilleadh mhargadh an iompair de bhóthar, lena n-áirítear margadh an chabatáiste, a bheartú.

CAIBIDIL VI

FORÁLACHA CRÍOCHNAITHEACHA

Airteagal 18

Aisghairmeacha

Aisghairtear leis seo Rialachán (CEE) Uimh. 881/92, Rialachán (CEE) Uimh. 3118/93 agus Treoir 2006/94/CE.

Déanfar tagairtí do na Rialacháin agus don Treoir aisghairthe a fhorléiriú mar thagairtí don Rialachán seo agus léifear iad i gcomhréir leis an tábla comhghaoil a leagtar amach in Iarscríbhinn IV.

Airteagal 19

Teacht i bhfeidhm

Tiocfaidh an Rialachán i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh feidhm aige ón … (14).

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh i/sa … Thar ceann Pharlaimint na hEorpa An tUachtarán … Thar ceann na Comhairle An tUachtarán …

(1) IO C 204, 9.8.2008, lch. 31.

(2) Tuairim ó Pharlaimint na hEorpa an 21 Bealtaine 2008 (nár foilsíodh fós san Iris Oifigiúil), Comhsheasamh ón gComhairle an 9 Eanáir 2009, Seasamh ó Pharlaimint na hEorpa an … (nár foilsíodh go fóill san Iris Oifigiúil) agus Cinneadh ón gComhairle an …

(3) IO L 95, 9.4.1992, lch. 1.

(4) IO L 279, 12.11.1993, lch. 1.

(5) IO L 374, 27.12.2006, lch. 5.

(6) IO L 102, 11.4.2006, lch. 1.

(7) IO L 18, 21.1.1997, lch. 1.

(8) IO L 370, 31.12.1985, lch. 8.

(9) IO L …

(10) IO L 184, 17.7.1999, lch. 23.

(11) IO L 33, 4.2.2006, lch. 82.

(12) IO L 16, 23.1.2004, lch. 44.

(13) IO L 235, 17.9.1996, lch. 59.

(14) Dhá bhliain ó dháta theacht i bhfeidhm an Rialacháin seo.

IARSCRÍBHINN I GNÉITHE SLÁNDÁLA AN CHEADÚNAIS COMHPHOBAIL AGUS AN FHIANAITHE TIOMÁNAÍ Caithfidh dhá thréith de na tréithe slándála seo a leanas, ar a laghad, a bheith ag an gceadúnas Comhphobail agus ag an bhfianú maidir le tiománaí: — holagram; — snáithíní speisialta sa pháipéar atá sofheicthe faoi sholas ultraivialait; — líne micreachló amháin ar a laghad (cló atá sofheicthe le gloine formhéadúcháin amháin agus nár atáirgeadh ag meaisíní fótachóipeála); — carachtair thadhlacha, siombailí tadhlacha nó patrúin thadhlacha; — uimhriú dúbailte: sraithuimhir an cheadúnais Comhphobail /na cóipe deimhnithe de nó sraithuimhir an fhianaithe tiománaí mar aon leis an uimhir eisiúna, i ngach cás; — cúlra a bhfuil dearadh slándála aige maille le mín-phatrúin ghuilloche agus priontáil stua ceatha ann.

IARSCRÍBHINN II

IARSCRÍBHINN III

IARSCRÍBHINN IV TÁBLA COMHGHAOIL Rialachán (CEE) Uimh. 881/92 Rialachán (CEE) Uimh. 3118/93 Treoir 2006/94/CE An Rialachán seo Airteagal 1 (1) Airteagal 1(1) Airteagal 1 (2) Airteagal 1(2) Airteagal 1(3) Airteagal 1(3) Iarscríbhinn II Airteagal 1(1) agus (2), Iarscríbhinn I; Airteagal 2 Airteagal 1(5) Airteagal 2 Airteagal 1(6) Airteagal 2 Airteagal 2 Airteagal 3(1) Airteagal 3 Airteagal 3(2) Airteagal 4(1) Airteagal 3(3) Airteagal 5(1) Airteagal 4 Airteagal 5(1) Airteagal 4(2) Airteagal 5(2) Airteagal 4(3) Airteagal 5(3) Airteagal 4(4) Airteagal 4(5) Airteagal 5 (4), Iarscríbhinn I Airteagal 4(6) Airteagal 5(5) Airteagal 4(2) Airteagal 6(1) Airteagal 5(2) Airteagal 6(2) Airteagal 5(2) Airteagal 6(3) Airteagal 5(3) Airteagal 6(4) Airteagal 5(6) Airteagal 6(5) Airteagal 5(7) Airteagal 7 Airteagal 6 Airteagal 8(1) Airteagal 7(1) Airteagal 8(2) Airteagal 7(2) Airteagal 8(3) Airteagal 12(1) Airteagal 8(4) Airteagal 12(2) Airteagal 9(1) agus (2) Airteagal 12(6) Airteagal 1(1) Airteagal 8(1) Airteagal 1(2) Airteagal 8(4) Airteagal 1(3) agus (4) Airteagal 8(5) Airteagal 2 — Airteagal 3 — Airteagal 4 — Airteagal 5 — Airteagal 6(1) Airteagal 9(1) Airteagal 6(2) — Airteagal 6(3) Airteagal 9(2) Airteagal 6(4) — Airteagal 7 Airteagal 10 Airteagal 10 Airteagal 17(1) Airteagal 11(1) Airteagal 8(1) Airteagal 11 Airteagal 11(2) Airteagal 13(1) Airteagal 11(3) Airteagal 12(4) Airteagal 11a Airteagal 8(2) agus (3) Airteagal 13(2) Airteagal 8(4) fomhír 1 agus fomhír 3 Airteagal 8(4) fomhír 2 Airteagal 12(4) Airteagal 8(4) fomhír 4 agus fomhír 5 Airteagal 12(5) Airteagal 9 Airteagal 13(3) Airteagal 12 Airteagal 18 Airteagal 13 Airteagal 14 Airteagal 10 Airteagal 11 Airteagal 15 Airteagal 12 Airteagal 4 Airteagal 19 Airteagal 3 Airteagal 5 Iarscríbhinn II, IarscríbhinnIII Iarscríbhinn I Iarscríbhinn II Iarscríbhinn III Iarscríbhinn III Iarscríbhinn I Iarscríbhinn II Iarscríbhinn III Iarscríbhinn IV